ན་རྣམ་ཤེས་ཀྱི་ཐིག་ལེ་ལ་སིབ་སིབ་བསྟིམས། དེ་ལྟར་ནའང་མཐར་
ཧཾ་དང་རོ་གཅིག་ཏུ་གྱུར་པ་རྣམ་སྣང་གི་ཐུགས་ཀར་བསྟིམ་ཞིང༌། དེ་ནས་རིགས་
ལྔའི་ཚོམ་བུ་ཇེ་མཐོ་ཇེ་ཕྲར་གྱུར་ཏེ་ནམ་མཁའ་ལ་འཇའ་ལྟར་ཡལ་བར་བསམས་
ལ་ཨ་གྲངས་ཇི་ལྟར་རིགས་པ་བརྗོད་ཅིང་གསལ་སྟོང་སྤྲོས་པ་དང་བྲལ་བའི་ངང་
དུ་འཇོག་གོ། སྔར་ནས་འཕོ་བ་འབྱོངས་ཟིན་པ་ཡིན་ན་ནམ་དགོས་དུས་ལས་
ལ་སྦྱར་བས་ཆོག་གི་དེ་ལྟར་མིན་ན་ཞག་བདུན་ལ་སོགས་པའི་བར་རྟགས་ཐོན་
ཐོན་དུ་བསྒོམ་དགོས་སོ། །ལྔ་པ་ནི། མཇུག་ཏུ་གེགས་སེལ་རླུང་འཇུག་གནས་ལྡང་
གསུམ་དང་སྦྱར་བའི་རྡོར་བཟླས་ཅི་ནུས་བྱ་ཞིང་མཐར་དགེ་བ་བསྔོ། དྲུག་པ་ནི།
བཟློག་ཏུ་མེད་པའི་འཆི་ལྟས་ཤར་བ་ན་འཕོ་བར་བྱ་སྟེ། དེའང་སྤྱི་བོའི་ཚངས་བུག་
བུ་ག་ཧ་རེ་ཡོད་པར་བསམས་ལ། སྙིང་གའི་ཐིག་ལེ་རྣམ་སྣང་གི་ཐུགས་ཀར་
བསྟིམ་པའི་བར་སྔར་ལྟར་ལས་ཐིག་ལེ་མི་འབེབས་ཞིང༌། ལན་གཅིག་གསུམ་
སོགས་ཅི་རིགས་ཀྱི་མཐར་སྔར་ལྟར་རིགས་ལྔའི་ཚོམ་བུ་ཇེ་མཐོར་གཤེགས་རྗེས་
འཕོ་བྱ་འཕོ་བྱེད་དང་བྲལ་བའི་ངང་དུ་རང་སེམས་བདེ་སིང་ངེར་བསྐྱུར་ལ་འཇོག་
གོ། །དེས་ནི་བར་དོའི་འོད་གསལ་ངོས་ཟིན་ཅིང་སྲིད་པ་བར་དོའི་གཡང་ས་མི་
མཐོང༌། གཞོན་ནུ་བུམ་སྐུའི་ཞིང་ཁམས་ཀུན་ཏུ་བཟང་པོའི་ས་ལ་སངས་རྒྱས་
ནས་དོན་གཉིས་ལྷུན་གྱིས་གྲུབ་པའི་ཕྲིན་ལས་ལ་དབང་འབྱོར་བ་ཡིན་ནོ།
གསུམ་པ་ནི། མངོན་སུམ་གྱི་དོན་མཐོང་ཡང་བརྟེན་པ་མ་ཐོབ་པར་སྒོམ་པ་འཕྲོ་
ཅན་དུ་ལུས་པའམ། བསྒོམས་ཀྱང་ཏིང་ངེ་འཛིན་གྱི་རྩལ་ཞན་པས་བར་དོའི་གྲོལ་
ཚད་དང་མི་ལྡན་པ་རྣམས་ཆོས་ཉིད་ཀྱི་བར་དོ་ཤར་ཡང་ངོས་མ་ཟིན་པར་སྲིད་པའི་
བར་དོ་རྨི་ལམ་གྱི་འཁྲུལ་ངོ་ཙམ་དུ་ཤར་བ་ལས། ཆོས་འདིའི་སྒོ་མཐོང་བའི་བྱིན་
191

རྒྱ་ཆེན་བཀའ་མཛོད།

རླབས་ཀྱིས་རྨི་ལམ་སད་པའི་ཆ་ཙམ་ལ་མངོན་པར་དགའ་བ་ལ་སོགས་པ་དག་
པའི་ཞིང་དུ་སྐྱེ་བ་བླངས་ནས་དེ་བཞིན་གཤེགས་པ་རྣམས་ཀྱི་ཞལ་མཐོང༌།
གསུང་
ཐོས། དབང་ བསྐུར། ལུང་ ནོད། དབྱུག་ དབྱུང༌ ། ལུང་ བསྟན། གཟེངས་ བསྟོད་
རྣམས་ཐོབ་ནས་ཉོན་མོངས་པའི་འཆིང་བ་ལས་གྲོལ་ནས་གདོད་མའི་ཞིང་དུ་སྐད་
ཅིག་གིས་གྲོལ་བར་འགྱུར་བ་ཡིན་ནོ། །སྤྱི་དོན་བཞི་པ་བསྒོམས་པ་ལས་བྱུང་བའི་
འབྲས་བུ་བསྟན་པ་ལ་གསུམ། ཇི་ལྟར་འཚང་རྒྱ་བ། དེའི་ཐུགས་རྗེ་མཛད་ཕྲིན།
འབྲས་བུ་ཐོབ་པའི་དུས་བཤད་པའོ། །དང་པོ་ནི། འདི་ཉིད་དུ་གྲོལ་ལུགས་གསུམ་
བཤད་པ་དེ་ལའང་ལྷག་མེད་དང་ལྷག་བཅས་སུ་སངས་རྒྱ་ལུགས་གསུངས་པའི་
དང་པོ་ལྷག་མེད་མྱང་འདས་ནི། ཉོན་མོངས་ཕྲ་རགས་དང༌། འབྱུང་ལུས་ཀྱི་
གདོས་བཅས་ཐམས་ཅད་དག་ནས། ངོ་བོ་སྐུ་རུ་སངས་རྒྱས་པས་སྐུ་གསུམ་འདུ་
འབྲལ་མེད། རང་བཞིན་མཁྱེན་པའི་ཡེ་ཤེས་སུ་རྒྱས་པས་ཡེ་ཤེས་འོད་ལྔ་འདུལ་
འབྲལ་མེད། ཐུགས་རྗེ་མཛད་པའི་ཕྲིན་ལས་སུ་རྒྱས་པས་ཐུགས་རྗེ་ལ་རྒྱུན་ཆད་
མེད་པས། ཡང་དག་པར་རྫོགས་པའི་སངས་རྒྱས་ཞེས་བྱ་བ་སྟེ། དེའང་ཚེ་འདིའི་
རང་བཞིན་སྤྲུལ་སྐུའི་ཞིང་དུ་སངས་རྒྱས་པ་ལ་བཞེད་དོ། །གཉིས་པ་ལྷག་བཅས་
མྱང་འདས་ནི། ཀ་དག་ལྷུན་གྲུབ་ཀྱི་ཉམས་ལེན་ལ་བརྟེན་པ་ལམ་གྱི་ཡོན་ཏན་
འབྲས་བུའི་ཐོབ་ཚུལ་ལོ། །ཞེས་པ་ལྟར་ས་ལམ་གྱི་ཡོན་ཏན་རིམ་གྱིས་བགྲོད་དེ་
གདོས་བཅས་ཀྱི་ཕུང་པོ་ལྷག་བཅས་སུ་བཞག་ནས་འོད་དང༌། སྒྲ་དང་ས་གཡོ་
བ་དང༌། སྐུ་དང༌། གདུང་སོགས་ཕྱི་ནང་གི་རྟགས་སྣང་དང་བཅས་བར་དོར་
འཚང་རྒྱ་བ་ནི། མངོན་པར་རྫོགས་པར་འཚང་རྒྱ་བ་ཞེས་བཞེད་པ་ཡིན་ནོ། །གཉིས་
པ་ནི། གྲོལ་ལུགས་གསུམ་པོ་གང་དུ་སངས་རྒྱས་ཀྱང་ཐུགས་རྗེ་མཛད་པ་ཕྲིན་

192

ཕྱག་ཆེན་དང་རྫོགས་ཆེན་ཤངས་ཆོས་སོགས་ཀྱི་ཁྲིད་ཡིག་དང་སྟོང་ཐུན་གྱི་སྐོར།
ལས་ནི། རང་རྒྱུད་ཀྱིས་བསྡུས་པའི་གཟུགས་སྐུ་གཉིས་ཀྱི་མཐུ་ལས་རྒྱལ་སྲས་
སར་གནས་རྣམས་དང༌། ཐུན་མོང་གི་གདུལ་བྱ་ལ་རྣམ་སྣང་ལོངས་སྤྱོད་རྫོགས་
པ་དང༌། གང་ལ་གང་འདུལ་གྱི་སྤྲུལ་པའི་རྣམ་རོལ་སོ་སོའི་མོས་ངོར་མཐའ་ཡས་
པར་སྟོན་པ་སྟེ། དེའང་ནང་གསལ་སྐུ་དང་ཡེ་ཤེས་འདུ་འབྲལ་མེད་པའི་དགོངས་
པ་དུས་གསུམ་འཕོ་འགྱུར་མེད་པའི་དབྱིངས་ལས་མ་གཡོས་བཞིན་དུ་ཕྱོགས་
བཅུའི་ཞིང་ཁམས་རྣམས་སུ་ལོངས་སྤྱོད་རྫོགས་སྐུ་དང་སྤྲུལ་སྐུས་དོན་མཛད་པ་
ནི་མཁའ་དབྱིངས་ཀྱི་ཟླ་བ་དྭངས་པའི་ཆུ་སྣོད་དུ་མར་འཆར་བ་ལྟ་བུ་དང༌། འཁོར་
བ་ཇི་སྲིད་བར་དུ་དོན་མཛད་པ་ནི་ཡིད་བཞིན་གྱི་ནོར་བུ་དང་དཔག་བསམ་གྱི་
ཤིང་ལྟར་འབད་མེད་ལྷུན་གྲུབ་ཏུ་འབྱུང་ཞིང་རྒྱུན་མི་འཆད་པ་ཡིན་ནོ། །གསུམ་
པ་ནི། འདས་རྗེས་དོན་ཁྲིད་ལས། ཡང་གསང་སྙིང་ཐིག་མངོན་སུམ་མན་ངག་
འདིར། །གང་གིས་རེག་པས་མྱང་འདས་དངོས་ལ་སྦྱོར། །ཞེས་གསུངས་པ་ལྟར་
གསང་བ་བླ་ན་མེད་པའི་གདམས་པ་འདི་རྩེ་གཅིག་ཏུ་ཉམས་སུ་བླངས་ན་དབང་
པོ་ཡང་རབ་རྣམས་ཚེ་གཅིག་ལུས་གཅིག་གིས་གྲོལ་བ་དང༌། ཡང་ན་རབ་ལོ་གསུམ།
འབྲིང་ལོ་ལྔ། ཐ་མས་མི་ལོ་བདུན་ཚུན་ལ་གྲོལ་བ་རྒྱུད་དང་རིག་འཛིན་གྲུབ་
པའི་ཚོགས་ཀྱིས་མགྲིན་གཅིག་ཏུ་གསུངས་སོ། །ལྔ་པ་ཞར་བྱུང་ལག་ལེན་གྱི་
གནད་བསྟན་པ་ལ་གཉིས། གདམས་ངག་སྤྱིའི་རྣམ་པར་བཞག་པ། ལག་ལེན་
གྱི་དབྱེ་བསྡུ་བཤད་པའོ། །དང་པོ་ནི། རྫོགས་པ་ཆེན་པོ་འདིའི་ལུགས་ཀྱི་གདམས་
ངག་གི་འདེབས་ལུགས་གསུམ་དུ་བཞེད་དེ། ཁྲིད་ཀྱི་ལུགས་སུ་གདབ་པ། ངོ་
སྤྲོད་ཀྱི་ལུགས་སུ་གདབ་པ་མགྲོན་པོ་བརྒལ་ལ་ཚང་སྤྲུགས་སུ་གདབ་པའོ། །
དང་པོ་ནི། སྔོན་འགྲོ་གསུམ་གང་རུང་སྔོན་དུ་སོང་ནས་དངོས་གཞི་ངོ་སྤྲོད་དེ་
193

རྒྱ་ཆེན་བཀའ་མཛོད།
རྗེས་རྒྱབ་ཆོས་ཀྱིས་ཡིད་ཆེས་པར་བྱེད་པའོ། །དེའང་སྐྱེས་བུ་སྤྲོས་པ་ཅན་ཐུན་

མོང་གི་དྲོད་རྟགས་ལ་དགའ་བས་སྐུ་གསུམ་གྱི་སྣ་ཁྲིད་པ་འབྱུང་གཞིའི་སྒྲ་དོན་
ལ་སྔོན་དུ་སྦྱངས་ནས་དངོས་གཞི་ངོ་སྤྲོད་པའོ། །བརྩོན་འགྲུས་ཅན་བརྟུལ་ཞུགས་
ལ་དགའ་བས་རིག་པའི་སྣ་ཁྲིད་པ་འཁོར་འདས་རུ་ཤན་འབྱེད་པའི་སྤྱོད་པ་ལ་
སྔོན་དུ་སྦྱངས་ནས་དངོས་གཞི་ངོ་སྤྲོད་པའོ། །ལེ་ལོ་ཅན་རྟོག་དཔྱོད་ལ་དགའ་བས་
སེམས་ཀྱི་སྣ་ཁྲིད་པ་ལུས་ངག་སེམས་ཀྱི་སྔོན་དུ་སྦྱངས་ནས་དངོས་གཞི་ངོ་སྤྲོད་
པ་ཡིན་ནོ། །ངོ་སྤྲོད་ཀྱི་ལུགས་སུ་གདབ་པ་ནི་ལས་འཕྲོ་སད་པ་ཁ་ཅིག་ལ་སྙེ་མ་
མགུལ་པ་ནས་འཆང་བ་ལྟར་དབང་གི་རྗེས་ལ་ངོ་སྤྲད་ནས་ཉམས་སུ་ལེན་པ་སྟེ།

དེའང་ཁྲེགས་ཆོད་དང་ཐོད་རྒལ་གྱི་དོན་ཁོ་ན་སྟོན་པར་བྱ་བ་དང༌། དེའི་རྗེས་འབྲེལ་
དུ་དབྱིངས་མཚོན་བྱེད་མེ་ལོང༌། ཡེ་ཤེས་མཚོན་བྱེད་རྨ་བྱའི་མདོངས། ཟུང་འཇུག་
མཚོན་བྱེད་མན་ཤེལ་སོགས་ལ་བརྟེན་ནས་ངོ་སྤྲོད་ཉེར་གཅིག་དང༌། ལྔ་ཚན་
ལྔའི་སྒོ་ནས་གདབ་པའོ། །གསུམ་པ་ནི། དེའང་དུས་མཐའི་ཚེ་འཆི་ཁའི་མི་དེ་
འགྲོན་པོ་ལམ་ཞུགས་ལྟ་བུ། འཆི་བའི་སྡུག་བསྔལ་ལ་ཆེན་པོ་ལྟ་བུ། དེའི་ལས་

སྣང་སྣང་བའི་འཆར་ཚུལ་སྣ་ཚོགས་སྣང་བ་ངོ་མ་ཤེས་ན་དགྲར་ལྡང་བའི་ཚང་
ཡོད་ཅིང༌། ངོ༌ཤེས་ན་གྲོགས་སུ་འཆར་བའི་ཚང་ཡོད་པས། འཆི་ཁའི་དུས་དེར་
ངོ་སྤྲོད་ཚང་སྤྲུགས་སུ་འདེབས་པར་གསུངས་སོ། །དེའང་ཕྱི་མ་གཉིས་ས་བཅད་
དང་པོར་འདུ་བ་ཡིན་ནོ། །གཉིས་པ་ལག་ལེན་གྱི་དབྱེ་བསྡུ་ནི། རྫོགས་རིམ་ཡོངས་
རྫོགས་སྨིན་སློབ་ཏུ་ཁྲིད་པར་འདོད་ན། ཐུན་གྱི་སྔོན་འགྲོ་ནས་བརྩམས་ཏེ་སྔོན་
འགྲོ་སེམས་སྦྱང་བདུན་དང༌། ཐུན་མོང་དང་ཁྱད་པར་གྱི་ཚོགས་བསགས་པ་དང༌།
དེ་ནས་ཆགས་བྲལ་རླུང་དང་ཆགས་ཅན་ཐིག་ལེའི་རྣལ་འབྱོར། ཐུན་མིན་སྔོན་

194

ཕྱག་ཆེན་དང་རྫོགས་ཆེན་ཤངས་ཆོས་སོགས་ཀྱི་ཁྲིད་ཡིག་དང་སྟོང་ཐུན་གྱི་སྐོར།
འགྲོ། ཀ་དག་གི་ཁྲིད་དམིགས་རྣམས་དང༌། འཁོར་འདས་རུ་ཤན་དབྱེ་བ་ནས་
བཟུང་ཐོད་རྒལ་གྱི་མན་ངག སྐུ་གསུམ་གྱི་འདུག་སྟངས་ལ་སློབ་ཚུལ། མཚན་

མོའི་ཐུན་གསུམ་ལ་ཡེ་ཤེས་གནད་དུ་བསྣུན་པའི་མན་ངག རྨི་ལམ་བཟུང་སྦྱང་
སྤེལ་བསྒྱུར་ལ་འབད་པའི་རིམ་པ་རྣམས་རེ་རེ་ནས་རྒྱུད་ལ་མྱོང་བ་མ་སྐྱེས་ཀྱི་བར་
དུ་བསྒོམ་པ་ལ་སློབ་ཅིང་སྐབས་སུ་བབ་པའི་སྤྱོད་པ་ལ་གནས་པས་གདོད་མའི་
གྲོལ་སར་རྙོགས་པ་གདོན་མི་ཟའོ། །ཡང་རྫོགས་རིམ་གཞན་གྱིས་རྒྱུད་སྦྱངས་
ཟིན་པའི་གང་ཟག་ལམ་འདིའི་དངོས་གཞི་ལ་ཞུགས་པར་སྤྲོ་ན། སེམས་སྦྱོང་བདུན་
པོ་ཇི་ལྟར་འོས་པ་ནས་ཐུན་མོང་མ་ཡིན་པའི་སྔོན་འགྲོ་དྲན་པ་རྒྱུན་གཅོད་འབྱུང་
ལྔའི་རྣལ་འབྱོར་དང༌། སྒོ་གསུམ་གྱི་སྔོན་འགྲོ་ནས་བརྩམས་ཁྲེགས་ཐོད་དངོས་
ལ་འཇུག་པས་ཆོག་ཅིང༌། ལོ་རྒན་པ་སོགས་རྩ་རླུང་མི་འཆུན་པའམ། དེའི་འབྲས་
བུ་མི་འབྱིན་པའི་རིགས་ལ་རླུང་ཐིག་གི་རྣལ་འབྱོར་བཞག་ཀྱང་ཆད་སྐྱོན་དུ་མི་
འགྱུར་བ་དང༌། དབང་པོའི་སྒོ་མི་གསལ་བ་ལྟ་བུ་ཐོད་རྒལ་གྱི་སྣོད་དུ་མི་རུང་བ་
ལ་ཁྲེགས་ཆོད་ཁོ་ན་ནི་ཤིན་ཏུ་སྟོན་རུང་ལ། ཁྲེགས་ཆོད་ལེགས་པར་སྔོན་དུ་
མ་སོང་བ་ལ་ཐོད་རྒལ་རྐྱང་པ་ནམ་ཡང་སྟོན་མི་རུང༌། སྤྱིར་ཁྲེགས་ཆོད་ནི་ལམ་
འབད་མེད་དུ་རང་གྲོལ་བ་འོད་གསལ་གྱི་སྣང་བ་ལ་མ་ལྟོས་པར་རིག་པ་རྗེན་པ་
ཉམས་སུ་ལེན་པ་ལེ་ལོ་ཅན་མ་བསྒོམས་པར་འཚང་རྒྱ་བ་དབང་པོ་རྣོན་པོའི་གནད་
ཡིན་ལ། ཐོད་རྒལ་ནི་འབད་བཅས་སུ་གྲོལ་བ་འོད་གསལ་གྱི་སྣང་བ་ལ་ལྟོས་
བརྩོན་འགྲུས་ཅན་ཚེ་འདི་ཉིད་དུ་གདོས་བཅས་འོད་ལུས་སུ་དག་ནས་འཚང་རྒྱ་

བར་བྱེད་པ་ཡིན་ནོ། །ཁྲིད་ཚུལ་རྒྱས་བསྡུས་གང་ལའང་ལུགས་འདིའི་དབང་
བསྐུར་རྣམས་ནི་ཅིས་ཀྱང་སྔོན་དུ་འགྲོ་དགོས་ལ་བསགས་སྦྱོང་གཞན་ཉམས་སུ་
195

རྒྱ་ཆེན་བཀའ་མཛོད།
ལེན་མ་ནུས་ཀྱང་བླ་མའི་རིམ་པ་དངོས་གྲུབ་རྒྱ་མཚོ་ཙམ་ནི་ཤིན་ཏུ་གལ་ཆེ་བར་

མངོན་ལ། འདི་ཉིད་ཆེད་དུ་ཉམས་སུ་ལེན་པ་པོ་ལ་གནད་ཆེ་བ། བླ་མ་ཡི་དམ་
མཁའ་འགྲོའི་སྒྲུབ་ཐབས་ཡིད་བཞིན་ནོར་བུ་སྐོར་གསུམ་གྱི་བསྒོམ་བཟླས་དང༌།
བོགས་འདོན་སྤྱོད་པའི་གནད་ཡིག་བདུད་རྩིའི་རྒྱལ་པོ་སོགས་ཀྱང་གྲོགས་སུ་
བསྟེན། མདོར་ན། རབ་ཚེ་གཅིག འབྲིང་ཆོས་ཉིད། ཐ་མ་རང་བཞིན་སྤྲུལ་སྐུའི་
ཞིང་དུ་མི་གྲོལ་མི་སྲིད་པའི་ཟབ་ཆོས་གདོད་མའི་མགོན་པོའི་ཐུགས་ཏིག་འདི་
ལྟ་བུ་དང་མཇལ་བའི་ཚེ་སྙོམ་ལས་སུ་མི་བཞག་པར་ཅི་ནུས་ཀྱིས་ཉམས་སུ་བླང་
བ་ལ་རྩེ་གཅིག་ཏུ་བརྩོན་པར་བྱས་པས་དོན་གཉིས་ལྷུན་གྱིས་འགྲུབ་པར་འགྱུར་
བ་ གདོན་ མི་ ཟའོ། ། ༈བླ་མེད་འོད་གསལ་རྡོ་རྗེ་སྙིང་པོའི་ལམ། །གྲོལ་བ་བཞི་ལྡན་ཐེག་དགུའི་མཐར་
ཐུག་པ། །གང་དེའི་ཡང་སྙིང་ཞིང་ཁམས་རྒྱ་མཚོ་རུ། །མཚན་ཙམ་དཀོན་པའི་སྙིང་ཏིག་ཡིད་བཞིན་ནོར། །ལུགས་
སྲོལ་བཞི་ཡི་མཆོག་གྱུར་བི་མ་ལའི། །སྙིང་ཏིག་མ་བུ་བཀའ་སྲོལ་ཆུ་བོ་གསུམ། །གཅིག་འདུས་མཁས་གྲུབ་ཀུན་
གྱི་མནོག་ཆོས་ཏེ། །དེ་ཡི་ཁྲིད་ཚུལ་ཀུན་གྱི་ཡང་བཅུད་བསྡུས། །ཟབ་བརླིངས་རྡོ་རྗེའི་གནས་ནི་རྟོགས་པར་དཀའ།
ཆོས་སྲུང་མེལ་ཚེ་ནམ་ཡང་མི་གཡེལ་བས། །བདག་ལྟ་རྨོངས་པའི་ལས་སུ་བབས་མིན་ཀྱང༌། །ཁྱབ་བདག་བླ་
མས་རྗེས་སུ་གནང་ཕྱིར་བྲིས། །གོང་མའི་གསུང་བཟང་དཔང་པོར་བཀོད་ན་ཡང༌། །ཤེས་རབ་རྩལ་ཆུང་སྒོམ་
པའི་སྟོབས་དམན་པས། །ནོངས་པར་གང་གྱུར་རྩ་གསུམ་ཆོས་སྲུང་གིས། །འཕྲལ་ཡུན་སྒྲིབ་པར་མི་འགྱུར་དག་
ཚངས་སྩོལ། །དྲི་མེད་བཤེས་གཉེན་མཁས་པའི་གཙུག་རྒྱན་དངོས། །ཀློང་ཆེན་གཉིས་པ་རྡོ་རྗེ་གཟི་བརྗིད་ཀྱི། །
ཞལ་ལུང་བདུད་རྩི་དམ་སེལ་རྙོགས་པ་ཡིས། །བསླད་མིན་སྐལ་ལྡན་གསོས་སུ་བསྟེན་པར་འོས། །རབ་དགེ་དྲི་
མ་མེད་ལས་འོད་གསལ་གྱི། །སྣང་བའི་སྦུབས་སུ་འཁྲུལ་པ་ཀུན་སངས་ཏེ། །ནམ་མཁའ་ཁྱབ་པའི་ལུས་ཅན་ཇི་
སྙེད་པ། །གདོད་མའི་གྲོལ་སར་མངོན་བྱང་ཆུབ་པར་ཤོག །ཆོས་ཚུལ་འདི་ཡང་ཉི་ཟླ་ལྟར་ཁྱབ་ཅིང༌། །ནོར་བུ་
བཞིན་དུ་སྐྱེ་དགུའི་འདོད་པ་འཇོ། །ཆུ་བོའི་རྒྱུན་བཞིན་ནམ་ཡང་ཆད་མེད་པས། །ཐོག་མའི་མགོན་པོའི་མཛད་
196

ཕྱག་ཆེན་དང་རྫོགས་ཆེན་ཤངས་ཆོས་སོགས་ཀྱི་ཁྲིད་ཡིག་དང་སྟོང་ཐུན་གྱི་སྐོར།
པ་སྒྲུབ་གྱུར་ཅིག །དེ་ལྟར་སྙིང་ཐིག་མ་བུའི་ཁྲིད་སྲོལ་ཆུ་བོ་གཅིག་འདུས་ཀྱི་ཡིག་ཆ་འདིའང༌། ཀུན་མཁྱེན་གདོད་
མའི་མགོན་པོ་རྡོ་རྗེ་གཟི་བརྗིད་རྩལ་གྱི་ཞལ་སྔ་ནས་སྨིན་གྲོལ་བཀའ་དྲིན་དུ་སྩལ་བའི་ཚེ། འདི་ལྟར་བགྱི་བར་འོས་
ཞེས་བཀའ་ཡིས་རྗེས་སུ་གནང་བ་དང༌། སླད་ཆར་སྒྲུབ་སྡེ་འདི་ཉིད་དུ་ཉམས་ལེན་མཁན་རྣམས་ལ་ཉེ་བར་མཁོ་
བས་མཚམས་སྦྱར་ཏེ་རྗེ་བླ་མ་ཉིད་ལ་གསོལ་བ་བཏབ་ཀྱང༌། སླར་རྗེས་སུ་གནང་བ་དམིགས་བསལ་དུ་སྩལ་བ་
ལས། བྱམས་མགོན་ཏཱའི་སི་ཏུའི་འབངས་ཐ་པདྨ་གར་དབང་ཕྲིན་ལས་འགྲོ་འདུལ་རྩལ་གྱིས་སྨིན་གླིང་རྗེ་བཙུན་
རིན་པོ་ཆེའི་ཁྲིད་ཡིག་རྩ་བར་བཟུང༌། སྙིང་ཏིག་མ་བུ་དངོས་ཀྱི་རྡོ་རྗེའི་གསུང་སྟབས་བདེ་བ་རྣམས་ཉེ་བར་
བསྡེབས། རྡོ་རྗེ་ཚེ་དབང་ནོར་བུའི་ཞལ་ལུང་དང༌། ཀརྨ་སྙིང་ཏིག་གི་གནད་འགའ་ཞིག་གིས་ཀྱང་ཟུར་བརྒྱན་
ཏེ། དཔལ་སྤུངས་ཡང་ཁྲོད་ཀུན་བཟང་བདེ་ཆེན་འོད་གསལ་གླིང་དུ་རྒྱལ་བས་ཆོས་ཀྱི་འཁོར་ལོ་སྐོར་བའི་དུས་
ཚེས་དགེ་བར་བྲིས་པ་བསྟན་འགྲོ་ལ་ཕན་པ་རྒྱ་ཆེན་པོ་འབྱུང་བར་གྱུར་ཅིག། དགེ་ལེགས་འཕེལ། སརྦ་དཱ་མངྒ་

ལཾ།
197

རྒྱ་ཆེན་བཀའ་མཛོད།